CELEX: 32018D0209
Language: el
Date: 2018-02-08 00:00:00
Title: Εκτελεστική απόφαση (ΕΕ) 2018/209 της Επιτροπής, της 8ης Φεβρουαρίου 2018, σχετικά με την έγκριση παρέκκλισης την οποία ζήτησε η Ιρλανδία κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης [κοινοποιηθείσα υπό τον αριθμό C(2018) 624]

13.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 39/5
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/209 ΤΗΣ ΕΠΙΤΡΟΠΉΣ
   της 8ης Φεβρουαρίου 2018
   σχετικά με την έγκριση παρέκκλισης την οποία ζήτησε η Ιρλανδία κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
   
      
         [κοινοποιηθείσα υπό τον αριθμό C(2018) 624]
      
   
   (Το κείμενο στην αγγλική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/676/EΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα ΙΙΙ παράγραφος 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Η οδηγία 91/676/ΕΟΚ ορίζει κανόνες για την προστασία των υδάτων από τη νιτρορρύπανση γεωργικής προέλευσης. Εάν η ποσότητα κοπριάς που πρόκειται να επιτραπεί ετησίως σε κράτος μέλος ανά εκτάριο διαφέρει από τις καθοριζόμενες στο παράρτημα III παράγραφος 2 δεύτερο εδάφιο πρώτη περίοδος της εν λόγω οδηγίας, η ποσότητα της κοπριάς πρέπει να καθορίζεται κατά τρόπον ώστε να μη διακυβεύεται η επίτευξη των στόχων του άρθρου 1 της οδηγίας 91/676/ΕΟΚ και να αιτιολογείται με βάση αντικειμενικά κριτήρια, όπως οι παρατεταμένες καλλιεργητικές περίοδοι και οι καλλιέργειες με μεγάλη πρόσληψη αζώτου.
            
         
               (2)
            
            
               Στις 22 Οκτωβρίου 2007 η Επιτροπή εξέδωσε την απόφαση 2007/697/ΕΚ (2) σχετικά με την έγκριση παρέκκλισης την οποία ζήτησε η Ιρλανδία κατ' εφαρμογή της οδηγίας 91/676/ΕΟΚ του Συμβουλίου, προκειμένου να επιτραπεί η διασπορά κοπριάς μέχρι το ανώτατο όριο των 250 kg αζώτου ανά εκτάριο ετησίως, υπό ορισμένους όρους, σε γεωργικές εκμεταλλεύσεις με χορτολιβαδική έκταση τουλάχιστον 80 %, στο πλαίσιο του προγράμματος δράσης της Ιρλανδίας «Irish Action Programme as implemented in the European Communities (Good Agricultural Practices for Protection of waters) Regulations 2006 (Statutory Instrument No 378 of 2006)».
            
         
               (3)
            
            
               Στις 24 Φεβρουαρίου 2011 η Επιτροπή εξέδωσε την απόφαση 2011/127/ΕΕ (3), για την τροποποίηση της απόφασης 2007/697/ΕΚ και την παράταση της παρέκκλισης έως τις 31 Δεκεμβρίου 2013, στο πλαίσιο του προγράμματος δράσης της Ιρλανδίας «Irish Action Programme as implemented in the European Communities (Good Agricultural Practices for Protection of waters) Regulations 2010 (Statutory Instrument No 610 of 2010)».
            
         
               (4)
            
            
               Στις 27 Φεβρουαρίου 2014 η Επιτροπή εξέδωσε την απόφαση 2014/112/ΕΕ (4) σχετικά με την έγκριση παρέκκλισης την οποία ζήτησε η Ιρλανδία κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης, προκειμένου να επιτραπεί η διασπορά κοπριάς μέχρι το ανώτατο όριο των 250 kg αζώτου ανά εκτάριο ετησίως, υπό ορισμένους όρους, σε γεωργικές εκμεταλλεύσεις με χορτολιβαδική έκταση τουλάχιστον 80 %, στο πλαίσιο του προγράμματος δράσης της Ιρλανδίας «Irish Action Programme as implemented in the European Communities (Good Agricultural Practices for Protection of waters) Regulations 2014 (Statutory Instrument No 610 of 2014)». Η ισχύς της απόφασης αριθ. 2014/112/ΕΕ έληξε στις 31 Δεκεμβρίου 2017.
            
         
               (5)
            
            
               Η παρέκκλιση που χορηγήθηκε με την απόφαση 2014/112/ΕΕ αφορούσε 6 802 γεωργικές εκμεταλλεύσεις το 2016, οι οποίες αντιστοιχούσαν περίπου στο 5,4 % του συνολικού αριθμού των εκμεταλλεύσεων με ζώα βοσκής, στο 20,2 % του συνολικού αριθμού των μονάδων ζωικού κεφαλαίου και στο 9,3 % της ολικής καθαρής γεωργικής έκτασης στην Ιρλανδία.
            
         
               (6)
            
            
               Στις 7 Μαρτίου 2017 η Ιρλανδία υπέβαλε στην Επιτροπή αίτημα για παράταση της παρέκκλισης βάσει του παραρτήματος ΙΙΙ παράγραφος 2 τρίτο εδάφιο της οδηγίας 91/676/EΟΚ.
            
         
               (7)
            
            
               Η Ιρλανδία εφαρμόζει πρόγραμμα δράσης στο σύνολο του εδάφους της σύμφωνα με το άρθρο 3 παράγραφος 5 της οδηγίας 91/676/ΕΟΚ.
            
         
               (8)
            
            
               Τα στοιχεία που παρείχε η Ιρλανδία στο πλαίσιο της υποχρέωσης υποβολής έκθεσης σύμφωνα με το άρθρο 10 της οδηγίας 91/676/ΕΟΚ δείχνουν ότι, για την περίοδο 2012-2015, τα ύδατα ήταν γενικά καλής ποιότητας. Σε όλους τους σταθμούς παρακολούθησης για τα υπόγεια ύδατα στην Ιρλανδία οι μέσες συγκεντρώσεις νιτρικών ενώσεων είναι χαμηλότερες από 50 mg/l και στο 87 % των εν λόγω σταθμών παρακολούθησης οι μέσες συγκεντρώσεις νιτρικών ενώσεων είναι χαμηλότερες από 25 mg/l. Σε όλους τους σταθμούς παρακολούθησης για τα επιφανειακά ύδατα στην Ιρλανδία οι μέσες συγκεντρώσεις νιτρικών ενώσεων είναι χαμηλότερες από 40 mg/l, ενώ στο 99,5 % των εν λόγω σταθμών παρακολούθησης οι μέσες συγκεντρώσεις νιτρικών ενώσεων είναι χαμηλότερες από 25 mg/l.
            
         
               (9)
            
            
               Ο αριθμός των μονάδων ζωικού κεφαλαίου στην Ιρλανδία αυξήθηκε κατά τα προηγούμενα έτη. Οι αριθμοί των βοοειδών, των χοίρων και των προβάτων αυξήθηκαν αντιστοίχως κατά 3,8 %, 3,7 % και 5,1 % από την περίοδο 2008-2011 έως την περίοδο 2012-2015, γεγονός που ανέστρεψε τη μείωση τους κατά την προηγούμενη περίοδο υποβολής στοιχείων. Κατά την περίοδο 2012-2015 το άζωτο από τη ζωική κοπριά ήταν κατά μέσο όρο 104 kg/ha, στο ίδιο επίπεδο με την περίοδο 2008-2011. Κατά την περίοδο 2012-2015 ο φώσφορος από την κοπριά ήταν κατά μέσο όρο 15 kg/ha, επίσης στο ίδιο επίπεδο με την περίοδο 2008-2011. Κατά την περίοδο 2012-2015 η χρήση χημικών αζωτούχων λιπασμάτων αυξήθηκε κατά 5 % κατά μέσο όρο σε σύγκριση με την περίοδο 2008-2011. Κατά την περίοδο 2012-2015 η χρήση χημικών φωσφορούχων λιπασμάτων αυξήθηκε κατά 32,7 % κατά μέσο όρο σε σύγκριση με την περίοδο 2008-2011. Ωστόσο, κατά την περίοδο 2012-2015 η χρήση χημικών φωσφορούχων λιπασμάτων ήταν κατά 9,5 % χαμηλότερη κατά μέσο όρο σε σύγκριση με τη χρήση των εν λόγω λιπασμάτων κατά μέσο όρο την περίοδο 2004-2008 (5).
            
         
               (10)
            
            
               Στην Ιρλανδία, το 92 % των αγροτικών γαιών είναι χορτολιβαδικές εκτάσεις. Συνολικά, σε χορτολιβαδικές γεωργικές εκμεταλλεύσεις, το 50 % του εδάφους αποτελεί αντικείμενο εκτατικής εκμετάλλευσης και, ως εκ τούτου, χαρακτηρίζεται από σχετικά χαμηλή πυκνότητα βόσκησης και περιορισμένη χρήση λιπασμάτων, το 21 % αποτελεί αντικείμενο εκμετάλλευσης στο πλαίσιο γεωργοπεριβαλλοντικών προγραμμάτων και μόλις το 9,3 % αποτελεί αντικείμενο εντατικής εκμετάλλευσης. Ποσοστό 8 % χρησιμοποιείται για τη γεωργική εκμετάλλευση αρόσιμων εκτάσεων. Η μέση χρήση χημικών λιπασμάτων σε χορτολιβαδικές εκτάσεις ανέρχεται σε 80 kg/ha για το άζωτο και σε 8 kg/ha για τον φώσφορο (5).
            
         
               (11)
            
            
               Το κλίμα της Ιρλανδίας, που χαρακτηρίζεται από βροχοπτώσεις ομοιόμορφα κατανεμημένες στη διάρκεια του έτους και σχετικά περιορισμένες ετήσιες διακυμάνσεις της θερμοκρασίας, ευνοεί μια μεγάλης διάρκειας αυξητική περίοδο του χόρτου, που κυμαίνεται από 330 ημέρες ετησίως στο νοτιοδυτικό τμήμα της χώρας έως περίπου 250 ημέρες ετησίως στο βορειοανατολικό (6).
            
         
               (12)
            
            
               Η Επιτροπή, αφού εξέτασε το αίτημα της Ιρλανδίας σύμφωνα με το παράρτημα III παράγραφος 2 τρίτο εδάφιο της οδηγίας 91/676/EΟΚ, έχοντας λάβει υπόψη το πρόγραμμα δράσης της Ιρλανδίας και με βάση την πείρα που αποκτήθηκε από την ήδη χορηγηθείσα παρέκκλιση που προβλέπεται στις αποφάσεις 2007/697/EΚ και 2014/112/ΕΕ, θεωρεί ότι η ποσότητα κοπριάς που προτείνεται από την Ιρλανδία, η οποία αντιστοιχεί σε 250 kg αζώτου ανά εκτάριο ετησίως, δεν αντίκειται στην επίτευξη των στόχων της οδηγίας 91/676/EΟΚ, εφόσον τηρηθούν ορισμένες αυστηρές ατομικές προϋποθέσεις που θα πρέπει να εφαρμοστούν στους γεωργούς που καλύπτονται από την άδεια.
            
         
               (13)
            
            
               Από τα στοιχεία που υπέβαλε η Ιρλανδία προκύπτει ότι η προτεινόμενη ποσότητα των 250 kg αζώτου ανά εκτάριο ετησίως σε γεωργικές εκμεταλλεύσεις με τουλάχιστον 80 % χορτολιβαδικές εκτάσεις αιτιολογείται με βάση αντικειμενικά κριτήρια, όπως οι παρατεταμένες αυξητικές περίοδοι και οι υψηλής απόδοσης χορτοκαλλιέργειες με μεγάλη πρόσληψη αζώτου.
            
         
               (14)
            
            
               Η ισχύς της απόφασης αριθ. 2014/112/ΕΕ θα λήξει στις 31 Δεκεμβρίου 2017. Προκειμένου να εξασφαλιστεί ότι οι ενδιαφερόμενοι γεωργοί θα εξακολουθήσουν να επωφελούνται της παρέκκλισης, είναι σκόπιμο να εγκριθεί η παρούσα απόφαση.
            
         
               (15)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, η οποία συστάθηκε δυνάμει του άρθρου 9 της οδηγίας 91/676/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Παρέκκλιση
   Εγκρίνεται, υπό τους όρους της παρούσας απόφασης, η παρέκκλιση την οποία ζήτησε με την από 7ης Μαρτίου 2017 επιστολή της η Ιρλανδία, με στόχο να επιτραπεί η διασπορά στην ξηρά μεγαλύτερης ποσότητας κοπριάς από εκείνη που προβλέπεται στο παράρτημα III παράγραφος 2 δεύτερο εδάφιο πρώτη περίοδος της οδηγίας 91/676/ΕΟΚ.
   Άρθρο 2
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:
   α)   «γεωργικές εκμεταλλεύσεις χορτολιβαδικών εκτάσεων»: εκμεταλλεύσεις στις οποίες τουλάχιστον το 80 % της γεωργικής έκτασης που διατίθεται για τη διασπορά κοπριάς είναι χόρτο·
   β)   «ζώα βοσκής»: τα βοοειδή (εξαιρουμένων των μόσχων πάχυνσης), τα αιγοπρόβατα, τα ελάφια και τα άλογα·
   γ)   «χόρτο»: μόνιμη ή προσωρινή χορτολιβαδική έκταση (ο όρος «προσωρινή» υποδηλώνει πρόσκαιρους λειμώνες για χρονικό διάστημα μικρότερο των τεσσάρων ετών)·
   δ)   «αγροτεμάχιο»: μεμονωμένος αγρός ή ομάδα αγρών, ομοιογενής ως προς την καλλιέργεια, τον τύπο του εδάφους και τις πρακτικές λίπανσης·
   ε)   «σχέδιο λίπανσης»: ο εκ των προτέρων υπολογισμός όσον αφορά την προβλεπόμενη χρήση και τη διαθεσιμότητα θρεπτικών στοιχείων·
   στ)   «λογαριασμός λίπανσης»: το ισοζύγιο θρεπτικών στοιχείων με βάση την πραγματική χρήση και την πρόσληψη θρεπτικών στοιχείων.
   Άρθρο 3
   Πεδίο εφαρμογής
   Η παρούσα παρέκκλιση ισχύει για τις γεωργικές εκμεταλλεύσεις χορτολιβαδικών εκτάσεων για τις οποίες έχει χορηγηθεί άδεια σύμφωνα με το άρθρο 4.
   Άρθρο 4
   Ετήσια αίτηση και ανάληψη δέσμευσης
   1.   Για τις γεωργικές εκμεταλλεύσεις χορτολιβαδικών εκτάσεων οι γεωργοί δύνανται να υποβάλουν στις αρμόδιες αρχές αίτηση για τη χορήγηση ετήσιας άδειας για τη διασπορά κοπριάς που περιέχει έως 250 kg αζώτου ανά εκτάριο ετησίως. Η αίτηση περιλαμβάνει δήλωση στην οποία βεβαιώνεται ότι ο γεωργός γεωργικής εκμετάλλευσης χορτολιβαδικής έκτασης υπόκειται σε όλους τους ελέγχους που προβλέπονται στο άρθρο 9.
   2.   Κατά την υποβολή της ετήσιας αίτησης που αναφέρεται στην παράγραφο 1, ο αιτών δεσμεύεται εγγράφως να τηρεί τους όρους που προβλέπονται στα άρθρα 6 και 7.
   Άρθρο 5
   Η χορήγηση αδειών
   Οι άδειες για τη διασπορά ποσότητας κοπριάς που περιέχει έως και 250 kg αζώτου ανά εκτάριο ετησίως χορηγούνται υπό τους όρους που καθορίζονται στα άρθρα 6 έως 7.
   Άρθρο 6
   Διασπορά κοπριάς και άλλων λιπασμάτων
   1.   Η ποσότητα κοπριάς από ζώα βοσκής η οποία διασπείρεται ετησίως στο έδαφος γεωργικών εκμεταλλεύσεων χορτολιβαδικών εκτάσεων, συμπεριλαμβανομένης της διασποράς από τα ίδια τα ζώα, δεν υπερβαίνει την ποσότητα κοπριάς που περιέχει 250 kg αζώτου ανά εκτάριο, τηρουμένων των όρων των παραγράφων 2 έως 8.
   2.   Οι συνολικές εισροές αζώτου δεν υπερβαίνουν τις προβλεπόμενες ανάγκες των εν λόγω καλλιεργειών σε θρεπτικά στοιχεία, λαμβανομένης υπόψη της προσφοράς από το έδαφος, ούτε το μέγιστο ποσοστό λίπανσης που ισχύει για τη γεωργική εκμετάλλευση χορτολιβαδικής έκτασης και καθορίζεται στο πρόγραμμα δράσης κατά της νιτρορρύπανσης. Η συνολική χρήση αζώτου διαφοροποιείται ανάλογα με την πυκνότητα βόσκησης και την παραγωγικότητα της χορτολιβαδικής έκτασης.
   3.   Για κάθε γεωργική εκμετάλλευση χορτολιβαδικών εκτάσεων καταρτίζεται και τηρείται σχέδιο λίπανσης, στο οποίο περιγράφονται η αμειψισπορά στην καλλιεργούμενη έκταση και η προγραμματισμένη διασπορά κοπριάς και άλλων λιπασμάτων. Το σχέδιο αυτό είναι διαθέσιμο στη γεωργική εκμετάλλευση χορτολιβαδικών εκτάσεων για κάθε ημερολογιακό έτος πριν από την 1η Μαρτίου του εκάστοτε έτους. Το σχέδιο λίπανσης περιλαμβάνει τουλάχιστον τα ακόλουθα:
   
               α)
            
            
               το σχέδιο αμειψισποράς, το οποίο πρέπει να προσδιορίζει την έκταση, σε εκτάρια, των αγροτεμαχίων με χόρτο και των αγροτεμαχίων με άλλες καλλιέργειες, καθώς και σκαρίφημα χάρτη στο οποίο εμφαίνεται η θέση των επιμέρους αγροτεμαχίων·
            
         
               β)
            
            
               τον αριθμό των ζώων στη γεωργική εκμετάλλευση χορτολιβαδικών εκτάσεων και περιγραφή του συστήματος σταβλισμού και αποθήκευσης της κοπριάς, συμπεριλαμβανομένης της χωρητικότητας των διαθέσιμων χώρων αποθήκευσης της κοπριάς·
            
         
               γ)
            
            
               υπολογισμό του αζώτου και του φωσφόρου κοπριάς που παράγονται στη γεωργική εκμετάλλευση χορτολιβαδικών εκτάσεων·
            
         
               δ)
            
            
               την ποσότητα, τον τύπο και τα χαρακτηριστικά της κοπριάς που διασπείρεται εκτός της γεωργικής εκμετάλλευσης χορτολιβαδικών εκτάσεων ή στη γεωργική εκμετάλλευση χορτολιβαδικών εκτάσεων·
            
         
               ε)
            
            
               τις προβλεπόμενες, για κάθε αγροτεμάχιο, ανάγκες των καλλιεργειών σε άζωτο και φωσφόρο·
            
         
               στ)
            
            
               τα αποτελέσματα ανάλυσης του εδάφους που αφορούν την κατάστασή του ως προς το άζωτο και τον φώσφορο, εφόσον είναι διαθέσιμα·
            
         
               ζ)
            
            
               το είδος του λιπάσματος που χρησιμοποιείται·
            
         
               η)
            
            
               υπολογισμό του αζώτου και του φωσφόρου από την κοπριά που χρησιμοποιείται για κάθε αγροτεμάχιο·
            
         
               θ)
            
            
               υπολογισμό του αζώτου και του φωσφόρου από τη χρήση χημικών και άλλων λιπασμάτων για κάθε αγροτεμάχιο·
            
         το σχέδιο λίπανσης αναθεωρείται το αργότερο εντός επτά ημερών από τυχόν αλλαγή στις γεωργικές πρακτικές στη βοοτροφική εκμετάλλευση.
   4.   Για κάθε γεωργική εκμετάλλευση χορτολιβαδικών εκτάσεων καταρτίζονται και τηρούνται λογαριασμοί λίπανσης, οι οποίοι περιλαμβάνουν στοιχεία σχετικά με τη διαχείριση των εισροών αζώτου και φωσφόρου και τη διαχείριση του εδαφικού ύδατος. Υποβάλλονται στην αρμόδια αρχή για κάθε ημερολογιακό έτος πριν από τις 31 Μαρτίου του ακόλουθου ημερολογιακού έτους.
   5.   Για κάθε γεωργική εκμετάλλευση χορτολιβαδικών εκτάσεων εκτελείται περιοδική ανάλυση αζώτου και φωσφόρου στο έδαφος.
   Η δειγματοληψία και η ανάλυση πρέπει να διενεργούνται τουλάχιστον μία φορά ανά τετραετία για κάθε τμήμα της γεωργικής εκμετάλλευσης που θεωρείται ομοιογενές ως προς την αμειψισπορά και τα χαρακτηριστικά του εδάφους.
   Διενεργείται υποχρεωτικά τουλάχιστον μία ανάλυση ανά πέντε εκτάρια γεωργικής εκμετάλλευσης.
   Τα αποτελέσματα της ανάλυσης αζώτου και φωσφόρου στο έδαφος είναι διαθέσιμα στη γεωργική εκμετάλλευση χορτολιβαδικών εκτάσεων.
   6.   Δεν διασπείρεται κοπριά το φθινόπωρο, πριν από την καλλιέργεια χόρτου.
   7.   Τουλάχιστον το 50 % της υγρής κοπριάς που παράγεται στην εκμετάλλευση διασπείρεται πριν από τις 15 Ιουνίου. Για διασπορά υγρής κοπριάς μετά τις 15 Ιουνίου πρέπει να χρησιμοποιείται υγρή κοπριά με χαμηλά επίπεδα εκπομπών.
   Άρθρο 7
   Διαχείριση των γαιών
   1.   Οι προσωρινοί λειμώνες οργώνονται την άνοιξη.
   2.   Σε όλους τους τύπους εδάφους, αμέσως μετά το όργωμα των εκτάσεων που χρησιμοποιήθηκαν για χορτοκαλλιέργεια, ακολουθεί καλλιέργεια με μεγάλες ανάγκες σε άζωτο.
   3.   Η αμειψισπορά δεν περιλαμβάνει όσπρια ούτε άλλα φυτά που δεσμεύουν το ατμοσφαιρικό άζωτο. Ωστόσο, αυτό δεν ισχύει για το τριφύλλι σε χορτολιβαδικές εκτάσεις όπου η αναλογία του είναι μικρότερη από 50 % και για τις καλλιέργειες άλλων οσπρίων με χόρτο ως επίσπορη καλλιέργεια.
   Άρθρο 8
   Παρακολούθηση
   1.   Οι αρμόδιες αρχές μεριμνούν ώστε να σχεδιάζονται και να επικαιροποιούνται κάθε χρόνο χάρτες στους οποίους εμφαίνονται το ποσοστό των γεωργικών εκμεταλλεύσεων χορτολιβαδικών εκτάσεων, το ποσοστό του ζωικού κεφαλαίου και το ποσοστό των γεωργικών εκτάσεων που καλύπτονται από άδειες σε κάθε επαρχία (County), καθώς και χάρτες των τοπικών χρήσεων γαιών.
   2.   Οι αρμόδιες αρχές διενεργούν παρακολούθηση στο έδαφος και στα επιφανειακά και τα υπόγεια ύδατα και παρέχουν στην Επιτροπή στοιχεία για τη συγκέντρωση αζώτου και φωσφόρου στο εδαφικό ύδωρ, για το ανόργανο άζωτο στην εδαφική κατατομή και για τις συγκεντρώσεις νιτρικών ιόντων στα υπόγεια και τα επιφανειακά ύδατα, σε συνθήκες παρέκκλισης και χωρίς παρέκκλιση. Η παρακολούθηση διενεργείται σε κλίμακα αγρού γεωργικής εκμετάλλευσης και στις λεκάνες απορροής γεωργικής παρακολούθησης. Οι σταθμοί παρακολούθησης αντιπροσωπεύουν τους βασικούς τύπους εδαφών, τα επίπεδα έντασης της καλλιέργειας, τις πρακτικές λίπανσης και τις καλλιέργειες.
   3.   Οι αρμόδιες αρχές διενεργούν εντατική παρακολούθηση των υδάτων στις γεωργικές λεκάνες απορροής που γειτνιάζουν με τα πλέον ευάλωτα υδατικά συστήματα.
   4.   Οι αρμόδιες αρχές διεξάγουν έρευνες για τη χρήση των γαιών σε τοπικό επίπεδο, την αμειψισπορά και τις γεωργικές πρακτικές για τις γεωργικές εκμεταλλεύσεις χορτολιβαδικών εκτάσεων που καλύπτονται από άδειες.
   5.   Οι πληροφορίες και τα δεδομένα που συγκεντρώνονται από την ανάλυση θρεπτικών στοιχείων, όπως προβλέπεται στο άρθρο 6 παράγραφος 5, και από την παρακολούθηση, όπως προβλέπεται στην παράγραφο 2 του παρόντος άρθρου, χρησιμοποιούνται για υπολογισμούς, βάσει μοντέλου, του μεγέθους των απωλειών αζώτου και φωσφόρου από τις γεωργικές εκμεταλλεύσεις χορτολιβαδικών εκτάσεων που καλύπτονται από άδειες.
   Άρθρο 9
   Έλεγχοι
   1.   Οι αρμόδιες αρχές μεριμνούν ώστε όλες οι αιτήσεις για τη χορήγηση άδειας να υπόκεινται σε διοικητικό έλεγχο. Σε περίπτωση που ο έλεγχος αποδείξει ότι δεν πληρούνται οι όροι που προβλέπονται στα άρθρα 6 και 7, οι αιτήσεις απορρίπονται και ενημερώνεται σχετικά ο αιτών.
   2.   Οι αρμόδιες αρχές καταρτίζουν πρόγραμμα καλλιεργητικών ελέγχων των γεωργικών εκμεταλλεύσεων χορτολιβαδικών εκτάσεων με βάση την ανάλυση επικινδυνότητας, τα αποτελέσματα των ελέγχων προηγουμένων ετών και τα αποτελέσματα των γενικών τυχαίων ελέγχων της εφαρμογής της νομοθεσίας με την οποία έχει μεταφερθεί στο εθνικό δίκαιο η οδηγία 91/676/ΕΟΚ. Οι καλλιεργητικοί έλεγχοι καλύπτουν τουλάχιστον το 5 % των γεωργικών εκμεταλλεύσεων που έχουν λάβει άδεια και επαληθεύουν τη συμμόρφωση με τους όρους των άρθρων 6 και 7 της παρούσας απόφασης.
   3.   Στις περιπτώσεις που κατά την επαλήθευση διαπιστωθεί μη συμμόρφωση με την παρούσα απόφαση, οι αρμόδιες αρχές λαμβάνουν τα απαιτούμενα μέτρα επανόρθωσης. Στους γεωργούς που δεν συμμορφώνονται με τα άρθρα 6 και 7 επιβάλλεται πρόστιμο σύμφωνα με τους εθνικούς κανόνες και μπορεί να αποκλειστούν από τη χορήγηση άδειας το επόμενο έτος.
   4.   Στις αρμόδιες αρχές επιβάλλεται να εκχωρηθούν οι αναγκαίες εξουσίες και τα απαραίτητα μέσα για την εξακρίβωση της συμμόρφωσης με τους όρους της άδειας που χορηγείται βάσει της παρούσας απόφασης.
   Άρθρο 10
   Υποβολή εκθέσεων
   Οι αρμόδιες αρχές υποβάλλουν κάθε χρόνο έως τις 30 Ιουνίου το αργότερο, έκθεση στην Επιτροπή με τις ακόλουθες πληροφορίες:
   
               α)
            
            
               χάρτες που απεικονίζουν το ποσοστό γεωργικών εκμεταλλεύσεων χορτολιβαδικών εκτάσεων, το ποσοστό ζωικού κεφαλαίου και το ποσοστό γεωργικών εκτάσεων που καλύπτονται από άδειες για κάθε επαρχία (County), καθώς και χάρτες των χρήσεων γαιών σε τοπικό επίπεδο, κατά τα αναφερόμενα στο άρθρο 8 παράγραφος 1·
            
         
               β)
            
            
               τα αποτελέσματα της παρακολούθησης των υπόγειων και των επιφανειακών υδάτων, όσον αφορά τις συγκεντρώσεις νιτρικών ενώσεων, συμπεριλαμβανομένων πληροφοριών για τις τάσεις της ποιότητας των υδάτων, υπό συνθήκες παρέκκλισης και χωρίς παρέκκλιση, καθώς και τις επιπτώσεις της παρέκκλισης που χορηγείται με την παρούσα απόφαση στην ποιότητα των υδάτων, κατά τα αναφερόμενα στο άρθρο 8 παράγραφος 2·
            
         
               γ)
            
            
               τα αποτελέσματα της παρακολούθησης του εδάφους όσον αφορά τις συγκεντρώσεις αζώτου και φωσφόρου στο εδαφικό ύδωρ και το ανόργανο άζωτο στην εδαφική κατατομή, υπό συνθήκες παρέκκλισης και χωρίς παρέκκλιση, κατά τα αναφερόμενα στο άρθρο 8 παράγραφος 2·
            
         
               δ)
            
            
               σύνοψη και αξιολόγηση των δεδομένων που συγκεντρώνονται μέσω της εντατικής παρακολούθησης των υδάτων κατά τα αναφερόμενα στο άρθρο 8 παράγραφος 3·
            
         
               ε)
            
            
               τα αποτελέσματα των ερευνών για τις χρήσεις γαιών σε τοπικό επίπεδο, την αμειψισπορά και τις γεωργικές πρακτικές, κατά τα αναφερόμενα στο άρθρο 8 παράγραφος 4·
            
         
               στ)
            
            
               τα αποτελέσματα των υπολογισμών, βάσει μοντέλου, του μεγέθους των απωλειών αζώτου και φωσφόρου, κατά τα αναφερόμενα στο άρθρο 8 παράγραφος 5·
            
         
               ζ)
            
            
               αξιολόγηση της τήρησης των όρων για τη χορήγηση αδειών, βάσει των αποτελεσμάτων των διοικητικών ελέγχων και των καλλιεργητικών ελέγχων, κατά τα αναφερόμενα στο άρθρο 9 παράγραφοι 1 και 2·
            
         
               η)
            
            
               συγκριτική ανάλυση των ελέγχων σε γεωργικές εκμεταλλεύσεις χορτολιβαδικών εκτάσεων στην Ιρλανδία οι οποίες καλύπτονται από άδειες και των ελέγχων σε γεωργικές εκμεταλλεύσεις χορτολιβαδικών εκτάσεων που δεν καλύπτονται από άδειες. Η ανάλυση περιλαμβάνει δεδομένα για τις ετήσιες επιθεωρήσεις, τους διοικητικούς ελέγχους, τους καλλιεργητικούς ελέγχους στο πλαίσιο διακανονισμών πολλαπλής συμμόρφωσης και τις στατιστικές μη συμμόρφωσης.
            
         Άρθρο 11
   Εφαρμογή
   Η παρούσα απόφαση ισχύει στο πλαίσιο του προγράμματος δράσης της Ιρλανδίας «Irish Action Programme as implemented in the European Union (Good Agricultural Practice for Protection of Waters) Regulations 2017 (Statutory Instrument No. 605 of 2017)».
   Η παρούσα απόφαση ισχύει έως τις 31 Δεκεμβρίου 2021.
   Άρθρο 12
   Παραλήπτης
   Η παρούσα απόφαση απευθύνεται στην Ιρλανδία.
   
      Βρυξέλλες, 8 Φεβρουαρίου 2018.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.
   
      (2)  Απόφαση 2007/697/ΕΚ της Επιτροπής, της 22ας Οκτωβρίου 2007, σχετικά με την έγκριση παρέκκλισης, την οποία ζήτησε η Ιρλανδία κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 284 της 30.10.2007, σ. 27).
   
      (3)  Απόφαση 2011/127/ΕΕ της Επιτροπής, της 24ης Φεβρουαρίου 2011, για την τροποποίηση της απόφασης 2007/697/ΕΚ σχετικά με την έγκριση παρέκκλισης την οποία ζήτησε η Ιρλανδία σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 51 της 25.2.2011, σ. 19).
   
      (4)  Εκτελεστική απόφαση 2014/112/ΕΕ της Επιτροπής, της 27ης Φεβρουαρίου 2014, σχετικά με την έγκριση παρέκκλισης την οποία ζήτησε η Ιρλανδία κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (ΕΕ L 61 της 1.3.2014, σ. 7).
   
      (5)  Υπουργείο Γεωργίας, Τροφίμων και Θαλάσσιου Περιβάλλοντος της Ιρλανδίας.
   
      (6)  Teagasc — Αρμόδια αρχή για την ανάπτυξη της γεωργίας και των τροφίμων, Ιρλανδία.